เหตุเครื่องบินโจมตีของกองทัพอากาศไทยตก พ.ศ. 2569

เมื่อวันที่ 29 มกราคม พ.ศ. 2569 เวลาประมาณ 10.30 นาฬิกา เกิดเหตุอากาศยานโจมตี บีชคราฟท์ เอที-6 วูล์ฟเวอรีน (เอที-6TH) ของกองบิน 41 ประสบอุบัติเหตุตกขณะปฏิบัติภารกิจฝึกบินค้นหาและช่วยชีวิตในพื้นที่การรบ (CSAR) ที่บริเวณป่าบ้านห้วยฝาง ตำบลแม่สอย อำเภอจอมทอง จังหวัดเชียงใหม่ ประเทศไทย ส่งผลให้นักบินเสียชีวิต 2 นาย

## ภูมิหลัง
โครงการจัดหาเครื่องบินโจมตีแบบที่ 8 หรือ เอที-6TH วูล์ฟเวอรีน เป็นโครงการของกองทัพอากาศไทยเพื่อจัดหาอากาศยานทดแทนเครื่องบินขับไล่และฝึกแบบที่ 1 หรือ แอล-39 (L-39 ZA/ART) ของฝูงบิน 411 กองบิน 41 จังหวัดเชียงใหม่ที่มีอายุการใช้งานยาวนานและทยอยปลดประจำการลง

เครื่องบินรุ่นนี้ผลิตโดยบริษัทเทกซ์ตรอนเอวิเอชันดีเฟนส์ (Textron Aviation Defense) บริษัทผลิตอากาศยานในสหรัฐอเมริกา โดยกองทัพอากาศไทยได้ลงนามในสัญญาจัดซื้อจำนวน 8 เครื่อง เพื่อใช้ในภารกิจโจมตีเบา (Light Attack) การสนับสนุนทางอากาศโดยใกล้ชิด การลาดตระเวนชายแดน และการปราบปรามยาเสพติด จุดเด่นของอากาศยาน เอที-6TH คือความคล่องตัวสูง ประหยัดค่าใช้จ่ายในการปฏิบัติการ และมีการติดตั้งเทคโนโลยีอย่างทันสมัย รวมถึงระบบเชื่อมโยงข้อมูลทางยุทธวิธี (Link-T) ที่พัฒนาโดยชาวไทย เพื่อให้ทำงานร่วมกับโครงข่ายป้องกันภัยทางอากาศของไทยได้อย่างสมบูรณ์

เครื่องบิน เอที-6TH สองเครื่องแรกเข้ารับการบรรจุประจำการเมื่อช่วงเดือนพฤศจิกายน พ.ศ. 2567 โดยถือเป็นอากาศยานรุ่นแรกของโลกที่ได้รับใบรับรองสมควรเดินอากาศทางทหาร (Military Type Certificate) จากกองทัพอากาศไทย ก่อนจะทยอยส่งมอบจนครบเต็มอัตราฝูงบินในปีถัดมาและเข้าปฏิบัติภารกิจในพื้นที่ภาคเหนือจนกระทั่งเกิดเหตุการณ์ดังกล่าว

## เหตุการณ์
ในวันเกิดเหตุ เครื่องบินโจมตีแบบ เอที-6TH สังกัดฝูงบิน 411 กองบิน 41 ได้ทำการบินขึ้นจากท่าอากาศยานเชียงใหม่เพื่อปฏิบัติภารกิจฝึกซ้อมบิน "ค้นหาและช่วยชีวิตในพื้นที่การรบ" (Combat Search and Rescue: CSAR) ในพื้นที่อำเภอจอมทอง ซึ่งเป็นพื้นที่การฝึกของกองทัพอากาศ โดยจุดเกิดเหตุอยู่ห่างจากสนามบินเชียงใหม่ไปทางทิศทาง 210 ระยะทางประมาณ 60 กิโลเมตร

เมื่อเวลาประมาณ 10.30 นาฬิกา ภายหลังเสร็จสิ้นภารกิจและอยู่ระหว่างบินกลับ เครื่องบินลำดังกล่าวได้ขาดการติดต่อจากหอบังคับการบินอย่างกะทันหัน ต่อมา มีรายงานจากชาวบ้านในพื้นที่ว่าพบกลุ่มควันพวยพุ่งขึ้นจากแนวป่าบริเวณบ้านห้วยม่วงฝั่งซ้าย ตำบลแม่สอย อำเภอจอมทอง เจ้าหน้าที่ป้องกันและบรรเทาสาธารณภัยจังหวัดลำพูนและฝ่ายปกครองจึงระดมกำลังเข้าตรวจสอบ 

อย่างไรก็ตาม เนื่องด้วยสภาพภูมิประเทศเป็นพื้นราบเชิงเขา และป่ารกทึบ ทำให้การเข้าถึงของเจ้าหน้าที่เป็นไปด้วยความยากลำบาก เมื่อไปถึงพบซากเครื่องบินเสียหายทั้งลำและนักบินเสียชีวิต 2 นาย ทางจังหวัดเชียงใหม่จึงได้สั่งการให้กั้นพื้นที่เป็นเขตอันตราย ห้ามผู้ไม่มีส่วนเกี่ยวข้องเข้าพื้นที่เพื่อความปลอดภัยและรักษาสภาพสถานที่เกิดเหตุสำหรับการสอบสวน ทั้งนี้ มีรายงานเพิ่มเติมว่า ระหว่างนำเครื่องบินเข้าตำแหน่ง พบท่าทางการบินที่ผิดปกติ ทิศทางเข้าหาพื้นดิน โดยชาวบ้าน กล่าวว่า เห็นเครื่องบินได้บินต่ำกว่าปกติ และเหมือนเครื่องส่ายไปมา จากนั้นเครื่องบินก็เลยหมู่บ้านไปตกในป่าชุมชน และเกิดไฟลุกไหม้ขึ้น เป็นเหตุให้นักบินเสียชีวิตทั้ง 2 นาย

## ผลสืบเนื่อง
พลอากาศเอก เสกสรร คันธา ผู้บัญชาการทหารอากาศ ได้แสดงความเสียใจอย่างสุดซึ้งต่อครอบครัวของนักบินผู้เสียสละทั้ง 2 นาย พร้อมทั้งสั่งการให้หน่วยที่เกี่ยวข้องเข้าควบคุมพื้นที่เกิดเหตุทันที และมอบหมายให้คณะกรรมการสอบสวนอากาศยานอุบัติเหตุ กองทัพอากาศ ลงพื้นที่เพื่อดำเนินการตรวจสอบหาสาเหตุของการเกิดอุบัติเหตุ เพื่อให้ได้ข้อสรุปที่ถูกต้อง และสามารถนำไปใช้ในการปรับปรุงและพัฒนามาตรการความปลอดภัยด้านการบินให้มีประสิทธิภาพสูงสุดต่อไป

30 มกราคม 2569 พระบาทสมเด็จพระวชิรเกล้าเจ้าอยู่หัว พระราชทานน้ำหลวงอาบศพเป็นกรณีพิเศษแก่นาวาอากาศตรี สมัชชา คุณมาศ และเรืออากาศโท กรวิชญ์ เจนคิด ที่ฌาปนสถานกองทัพอากาศ วัดพระศรีมหาธาตุวรมหาวิหาร เขตบางเขน กรุงเทพมหานคร โดยมีพลอากาศเอก เสกสรร คันธา ผู้บัญชาการทหารอากาศเป็นประธานในพิธี ในการนี้ ผู้แทนสำนักพระราชวังได้อัญเชิญพวงมาลาพระราชทานจากสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี วางหน้าหีบศพด้วย โดยทางกองทัพอากาศได้กำหนดจัดพิธีสวดพระอภิธรรมเป็นเวลา 7 วัน และมีกำหนดพิธีพระราชทานเพลิงศพ ในวันที่ 7 กุมภาพันธ์ พ.ศ. 2569 ที่เมรุฌาปนสถานกองทัพอากาศ วัดพระศรีมหาธาตุวรมหาวิหาร

2 กุมภาพันธ์ 2569 พลอากาศโท จักรกฤษณ์ ธรรมวิชัย โฆษกกองทัพอากาศ แถลงว่าทางกองทัพอากาศได้ส่งคณะกรรมการสอบสวนอากาศยานอุบัติเหตุด้านนิรภัยการบินลงพื้นที่ตั้งแต่วันแรก ขณะนี้อยู่ระหว่างการรวบรวมพยานหลักฐาน ทั้งการสัมภาษณ์นักเรียนการบินที่ร่วมทำการบิน และเจ้าหน้าที่หอบังคับการบิน รวมถึงตรวจพบกล่องดำของอากาศยานแล้ว เบื้องต้นกล่องดำจะถูกส่งไปยังบริษัทผู้ผลิตในสหรัฐอเมริกา เพื่อวิเคราะห์ข้อมูลการบินในขณะเกิดเหตุ ตามมาตรฐานการบินสากล โดยระยะเวลาในการตรวจสอบขึ้นอยู่กับสภาพความสมบูรณ์ของข้อมูล

## อ้างอิง

 
หมวดหมู่:ประเทศไทยในปี พ.ศ. 2569
หมวดหมู่:อุบัติเหตุทางการบินในปี พ.ศ. 2569
หมวดหมู่:อุบัติเหตุทางการบินในประเทศไทย
หมวดหมู่:อุบัติเหตุที่เกิดขึ้นกับกองทัพอากาศไทย
หมวดหมู่:เหตุการณ์ในจังหวัดเชียงใหม่
หมวดหมู่:อำเภอจอมทอง